PREDKLADACIA SPRÁVA
Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 422/2011 Z. z. o podrobnostiach farmako-ekonomického rozboru lieku v znení vyhlášky č. 177/2021 Z. z. (ďalej len „návrh vyhlášky“) sa predkladá ako iniciatívny materiál v súvislosti so zmenami v zákone č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov (ďalej len „zákon č. 363/2011 Z. z.“) a so skúsenosťami z aplikačnej praxe po vzniku Národného inštitútu pre hodnotu a technológie v zdravotníctve (ďalej len „NIHO“).
Vyhláška Ministerstva zdravotníctva Slovenskej republiky č. 422/2011 Z. z. o podrobnostiach farmako-ekonomického rozboru lieku v znení vyhlášky č. 177/2021 Z. z. je vykonávacím predpisom zákona č. 363/2011 Z. z. a upravuje obsahové a metodické náležitosti farmako-ekonomického rozboru lieku predkladaného v procese kategorizácie liekov.
Cieľom predloženého návrhu vyhlášky je zosúladenie vyhlášky s pripravovanou a prijatou úpravou zákona č. 363/2011 Z. z., najmä so zavedením zákonnej definície relevantného komparátora a so spôsobmi preukázania nákladovej efektívnosti podľa § 7 ods. 2 zákona č. 363/2011 Z. z. Návrh zároveň reaguje na vývoj hodnotenia zdravotníckych technológií, na hodnotiacu a rozhodovaciu prax NIHO a na potrebu aktualizácie metodických požiadaviek na farmako-ekonomické hodnotenie.
Predmetom návrhu vyhlášky je najmä úprava preukazovania klinického prínosu liečby, zosúladenie úpravy porovnania nákladov s pojmom relevantný komparátor, zníženie diskontnej sadzby pre náklady verejného zdravotného poistenia a prínosy spojené s použitím lieku z 5 % na 3,5 % ročne, zavedenie povinnosti vykonať analýzu scenárov, spresnenie požiadaviek na analýzu citlivosti vrátane pravdepodobnostnej analýzy citlivosti, umožnenie preukázania účinnosti a bezpečnosti aj na základe nepriamych porovnaní a vypustenie požiadavky na uvádzanie výšky úhrady lieku v iných členských štátoch Európskej únie.
Návrh vyhlášky bližšie upravuje postup pri stanovení relevantného komparátora, vrátane pravidiel pre použitie lieku hradeného na základe výnimky, lieku kategorizovaného podľa § 7 ods. 5 zákona č. 363/2011 Z. z. a tzv. očakávaného relevantného komparátora v analýze scenárov. Upravuje sa aj spôsob vykonania farmako-ekonomickej analýzy pri viacerých relevantných komparátoroch a podmienky použitia váženého terapeutického mixu. Súčasťou návrhu je zaradenie metodickej príručky a šablóny farmako-ekonomického rozboru ako príloh vyhlášky.
Navrhované zmeny majú prispieť k vyššej transparentnosti a predvídateľnosti požiadaviek na farmako-ekonomické hodnotenie, k zvýšeniu kvality predkladaných farmako-ekonomických rozborov a k jednotnejšiemu uplatňovaniu metodických požiadaviek v procese hodnotenia liekov.
Návrh vyhlášky nie je predmetom vnútrokomunitárneho pripomienkového konania.
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná, a s právom Európskej únie. Návrh vyhlášky je v súlade s Európskou chartou miestnej samosprávy.
Dátum nadobudnutia účinnosti vyhlášky sa navrhuje od 1. decembra 2026.
